MTC ปิดจ๊อบขายหุ้นกู้ 4 พันลบ. พร้อมลุยแผนปล่อยสินเชื่อใหม่ เป้าปีนี้โต 25%
MTC ปิดจ๊อบขายหุ้นกู้ 4 พันลบ. พร้อมลุยแผนปล่อยสินเชื่อใหม่ เป้าปีนี้โต 25%
MTC ปิดจ๊อบขายหุ้นกู้ 4 พันลบ. พร้อมลุยแผนปล่อยสินเชื่อใหม่ เป้าปีนี้โต 25%
12 มิ.ย. 2563

นายปริทัศน์ เพชรอำไพ รองกรรมการผู้จัดการ บริษัท เมืองไทย แคปปิตอล จำกัด (มหาชน) หรือ MTC เปิดเผยว่า บริษัทสามารถขายหุ้นกู้ชุดใหม่วงเงินไม่เกิน 4,000 ล้านบาทได้ทั้งหมด โดยได้รับการตอบรับที่ดีจากนักลงทุน ถือเป็นการตอกย้ำถึงความเชื่อมั่นนักลงทุนที่มีต่อธุรกิจของบริษัทที่เติบโตอย่างแข็งแกร่ง ทั้งในแง่ของรายได้และกำไรที่สร้างสถิติสูงสุดใหม่ต่อเนื่อง
โดยหุ้นกู้ดังกล่าวแบ่งเป็น ชุดที่ 1 อายุ 1 ปี 5 เดือน อัตราดอกเบี้ยคงที่ 3.00% ต่อปี และ ชุดที่ 2 อายุ 3 ปี 5 เดือน 2 วัน อัตราดอกเบี้ยคงที่ 3.65% ต่อปี กำหนดชำระดอกเบี้ยทุก 3 เดือน ที่เปิดขายระหว่างวันที่ 9-11 มิ.ย.63 โดยมีธนาคารกรุงเทพ ธนาคารกสิกรไทย ธนาคารกรุงไทย และธนาคารซีไอเอ็มบีไทย เป็นผู้จัดการการจัดจำหน่าย
“บริษัทฯเตรียมนำเงินที่ได้ไปคืนหนี้หุ้นกู้ชุดเดิม รวมถึงรองรับแผนปล่อยสินเชื่อใหม่ที่คาดว่าจะเติบโต 20-25% ในปีนี้ ตามจำนวนสาขาที่เพิ่มมากขึ้น ซึ่งปัจจุบันมีสาขาจำนวน 4,473 สาขา จาก 4,700 สาขาที่ตั้งเป้าไว้ในปีนี้”นายปริทัศน์ กล่าว
สำหรับหุ้นกู้ของ MTC ที่เสนอขายในครั้งนี้ได้รับการจัดอันดับความน่าเชื่อถือที่ระดับ BBB+ จาก บริษัท ทริสเรทติ้ง จำกัด สะท้อนถึงสถานะแข็งแกร่ง โดยประเมินว่าบริษัทจะได้รับผลกระทบจากการแพร่ระบาดของไวรัสโควิด-19 ในวงจำกัด อยู่ในระดับที่บริหารจัดการได้ รวมทั้งคาดว่าบริษัทจะใช้นโยบายการให้สินเชื่อที่เข้มงวดและมีการเก็บหนี้ที่มีประสิทธิภาพเพื่อควบคุมหนี้เสียที่อาจจะเกิดขึ้นในอนาคต
ทั้งนี้ ในไตรมาส 1/63 บริษัทมีกำไรสุทธิ 1,237 ล้านบาท เพิ่มขึ้น 232 ล้านบาท หรือ สูงขึ้น 23.08% เทียบกับช่วงเดียวกันของปีก่อนซึ่งมีกำไรสุทธิ 1,005 ล้านบาท โดยมียอดสินเชื่อคงค้างจำนวน 62,539 ล้านบาท เพิ่มขึ้น 11,947 ล้านบาท หรือ 23.61% เทียบช่วงเดียวกันของปีก่อนซึ่งอยู่ที่ 50,592 ล้านบาท บริการของบริษัทแบ่งเป็น 5 ธุรกิจ ได้แก่ บริการสินเชื่อทะเบียนรถ บริการสินเชื่อส่วนบุคคล บริการสินเชื่อที่มีที่ดินเป็นหลักประกัน บริการสินเชื่อนาโนไฟแนนซ์ และ สินเชื่อเช่าซื้อ ภายใต้ชื่อ บริษัท เมืองไทย ลิสซิ่ง จำกัด ซึ่งเป็นบริษัทย่อยของ MTC